《代答高君写赠老桧图》
元代·周霆震

江东老桧天下奇，雪霜鍊骨知者谁。干通碧汉星斗垂，野鹤夜过翻云旗。

根吐元气春淋漓，蛰龙守护防颠危。黑风旷劫海倒吹，六合草木纷离披。

伟哉傲兀永奠基，造化留此持坤维。高侯画逼郑与祁，熟视眼空超等夷。

气酣落笔天自随，恍若曲阜林中移。崔嵬樛枝苍藓皮，古藤蔓引怪石欹。

卷舒坐右乃所宜，持赠老拙夫何为。秘藏韬椟时一窥，夜中神彩光陆离。

按图求索吁然疑，被之宝瑟同鼎彝。紫霄鸾凤若可期，变化讵容蝼蚁欺。

扶桑万丈开晴曦，特立丹心朝帝畿。

作者简介：（公元一二九二年至一三七九年）字亨远，安成（一作安福）人。生于元世祖至元二十九年，卒于明太祖洪武十二年，年八十八岁。以先世居石门田西，自号石田子初，省称石初。多从宋诸遗老游，得其绪论。延佑中，（公元一三一七年）再试不售，遂杜门谢客，专意于诗古文。霆震亲见元代之盛，又亲见元代之亡，故其诗忧时伤乱，感情至深。所著石初集十卷，附录一卷，《四库总目》人目为元末之诗史。